কান্ডালা বন্দর

কান্ডালা পোর্ট ট্রাস্ট বা দীনদয়াল বন্দর নামেও পরিচিত কান্ডালা বন্দর পশ্চিম ভারতের গুজরাত রাজ্যের কচ্ছো জেলার গান্ধীধাম শহরের কাছেই অবস্থিত একটি সমুদ্র বন্দর। এই বন্দরটি ভারতের পশ্চিম উপকূলে প্রধান বন্দরগুলির মধ্যে একটি। ভারত বিভাজনের পরে করাচী বন্দর পাকিস্তানে অন্তর্ভুক্ত হয়; ফলে উত্তর ও পশ্চিম ভারতের পণ্য পরিবহনের জন্য ১৯৫০-এর দশকে কান্ডালা বন্দর নির্মিত হয়েছিল। পাকিস্তানে করাচী বন্দর থেকে ২৫৬ নটিক্যাল মাইল এবং মুম্বাই বন্দর (বোম্বে) থেকে ৪৩০ নটিক্যাল মাইল দূরত্বে কচ্ছো উপসাগরে কান্ডালা বন্দর অবস্থিত। কান্ডালা বন্দর হল এমন একটি বন্দর যা উত্তর, পশ্চিম ও মধ্য ভারতের পশ্চাৎভূমিকে সমর্থন করে। এটি প্রধানত তরল ও বাল্ক কার্গো পরিবহন করে; ২০২৩-২৪ আর্থিক বছরে ১৩২.৩ মিলিয়ন মেট্রিক টন কার্গো পরিচালনা করেছে। কান্ডালা বন্দর করাচী ২৫৬ নটিক্যাল মাইল দক্ষিণ-পূর্বে, এবং মুম্বাই থেকে ৪৩০ কিলোমিটার উত্তর-উত্তরপশ্চিমে ভারতের গুজরাত রাজ্যে অবস্থিত। এই বন্দরের বন্দর পরিকাঠামো কচ্ছো উপসাগরের তীরবর্তী তিনটি ভিন্ন স্থানে অবস্থিত, যেগুলি হল কান্ডালা খাঁড়ি, টুনা টেকরা ও ভাদিনার। বন্দরটি কচ্ছো উপসাগরের মোহনা বা আরব সাগর থেকে ৯০ কিলোমিটার অভ্যন্তরে অবস্থিত। বন্দর এলাকার ভূ-স্তরটি সমুদ্রতলের নীচে ১০ মিটার গভীরতা পর্যন্ত পলি কাদামাটি নিয়ে গঠিত, এবং তারপরে ২৬ মিটার পর্যন্ত শক্ত পলিমাটি রয়েছে; শক্ত পলিমাটির নীচে ঘন বালি পরিলক্ষিত হয়। কান্ডালায় ঋতুভেদে তাপমাত্রার তারতম্য রয়েছে; এপ্রিল ও মে হল উষ্ণতম মাস, যেখানে ডিসেম্বর ও জানুয়ারি শীতলতম মাস। মে মাসে তাপমাত্রা সর্বোচ্চ ৪০ ডিগ্রি সেলসিয়াস এবং জানুয়ারি মাসে তাপমাত্রা সর্বনিম্ন ১২ ডিগ্রি সেলসিয়াস হয়; গড় দৈনিক সর্বোচ্চ তাপমাত্রা ৩৪ ডিগ্রি সেলসিয়াস এবং গড় দৈনিক সর্বনিম্ন তাপমাত্রা ২০ ডিগ্রি সেলসিয়াস। কান্ডলায় স্বল্প বৃষ্টিপাত পরিলক্ষিত হয়। জুন থেকে সেপ্টেম্বর পর্যন্ত দক্ষিণ-পশ্চিম মৌসুমী বায়ু থেকে বন্দরটি তার বেশিরভাগ মৌসুমী বৃষ্টিপাত পায়, এই সময়ের গড় বৃষ্টিপাতের পরিমাণ ১৫৩ মিমি। এপ্রিল ও মে মাস হল শুষ্ক মাস, এই সময়ে প্রতি মাসে গড় বৃষ্টিপাত ০.৬ মিমি-এর নিচে হয়। এই অঞ্চলে বার্ষিক গড় বৃষ্টিপাত প্রায় ৩২২ মিমি। . কান্ডলা একটি প্রাকৃতিক জোয়ারের বন্দর, বর্ষাকালে ঢেউ থেকে সম্পূর্ণরূপে সুরক্ষিত; একটি খননকৃত চ্যানেল দ্বারা গভীর জলের সঙ্গে সংযুক্ত। পোতাশ্রয় অঞ্চলে দৃশ্যমানতা সারা বছর ভাল থাকে এবং কম দৃশ্যমানতা সাধারণত বৃষ্টি ও ঝড়ের পরিলক্ষিত হতে পারে। কান্ডালা বন্দরে তরল পণ্য মূলত কান্ডালা খাঁড়ির পশ্চিম তীরস্থিত আটটি তেল জেটি দ্বারা পরিবহন করা হয়। প্রতিটি জেটিই একটি পরিষেবা ডেক ও পরিষেবা ডেকের উভয় পার্শ্বে দুটি করে মোট ৪ টি ডলফিন মুরিং নিয়ে গঠিত। জেটিগুলির পরিষেবা ডকের দৈর্ঘ্যের তারতম্য রয়েছে; সর্বনিম্ন দৈর্ঘ্য ১ নং তেল জেটিতে রয়েছে, যেটি ৮৯.৯ মিটার দীর্ঘ এবং সর্বোচ্চ দৈর্ঘ্য ৪, ৫, ৬, ও ৭ নং জেটিসমূহে রয়েছে, যেগুলির প্রতিটিই ১১০ মিটার দীর্ঘ। নির্মাণ নকশা ও পরিকাঠামো অনুযায়ী, তেল জেটিগুলি ৪০,০০০ ডিডব্লিউটি থেকে ৬৫,০০০ ডিডব্লিউটি আকারের ট্যাংকার হ্যান্ডেল করতে সক্ষম। তেল জেটিগুলির মধ্যে সর্বনিম্ন নাব্যতা ৬ নং তেল জেটিতে রয়েছে, যার নাব্যতা ১০.১ মিটার এবং সর্বোচ্চ নাব্যতা ৭ নং তেল জেটিতে রয়েছে, যার নাব্যতা ১৩ মিটার। ১ নং থেকে ৭ নং তেল জেটির প্রতিটি বার্ষিক ২০ লাখ টন তরল পণ্য পরিচালনা করতে সক্ষম। তেল জেটি ১-এ মূলত এলপিজি ও রাসায়নিক, ২ নং থেকে ৪ নং তেল জেটির প্রতিটিতে রাসায়নিক, ৫ নং তেল জেটিতে গ্যাস/রাসায়নিক, ৬ নং তেল জেটিতে পেট্রোলিয়াম পণ্য এবং ৭ নং তেল জেটিতে মূলত ভোজ্য তেল পরিবহন করা হয়। টার্মিনালটিতে মূলত বাল্ক পণ্য ও কন্টেইনার পরিচালনা করা হয়। মোট ১৬ টি বার্থ রয়েছে, যার মধ্যে দুটি হল কন্টেইনার বার্থ ও অন্যগুলিতে বাল্ক পণ্য বার্থ। টার্মিনালে সর্বোচ্চ নাব্যতা হল ১৪.৫ মিটার, যা সর্বোচ্চ ২৫৫ মিটার দীর্ঘ জাহাজকে নোঙরের সক্ষমতা প্রদান করে। অফ-শোর অয়েল টার্মিনালটি তিনটি একক বয়া মুরিং নিয়ে গঠিত, এই বয়াগুলি ৩৩ মিটার নাব্যতা সম্পন্ন। টার্মিনালটিতে খনিজ তেলবাহী বৃহৎ জাহাজ পরিচালনার পরিকাঠামো রয়েছে, এবং এর বয়াতে ৩,০০,০০০ ডিডব্লিউটি আকারের জাহাজ ভিড়তে সক্ষম। এই বয়া মুরিংগুলির দ্বারা কোয়ালি (গুজরাট), মথুরা (উত্তরপ্রদেশ), পানিপথ (হরিয়ানা) এবং এসস তেল শোধনাগারের জন্য অপরিশোধিত খনিজ তেল খালাস করা হয়। টার্মিনালটিতে আইওসিএল ও ইওএলের যথাক্রমে ১১,৪৪,০০০ কিলোলিটার ও ১১,২০,০০০ কিলোলিটার ধারণক্ষমতার বিশাল অপরিশোধিত খনিজ তেল সঞ্চয় সুবিধা রয়েছে। বয়া মুরিংগুলি পাইপ লাইনের মাধ্যমে উপকূলীয় সঞ্চয় ট্যাংক এবং উত্তর ভারত ও গুজারাতের তেল শোধনাগারের মূল পাইপ লাইনের সঙ্গে সংযুক্ত।